b'\n_START_ARTICLE_\nSme\xc4\x91i vunasti majmun\n_START_SECTION_\nOpis\n_START_PARAGRAPH_\nSme\xc4\x91i vunasti majmun dose\xc5\xbee visinu 50-70 centimetara, a te\xc5\xbeak je 7-9 kilograma. Ima gust i mi\xc5\xa1i\xc4\x87av prehenzilni rep koji mu pru\xc5\xbea potporu pri penjanju, jer \xc5\xbeivi na visokim drve\xc4\x87ima \xc4\x8dija visina dose\xc5\xbee i do 35 metara. Dlaka mu je gusta i vunasta, te je tamnosme\xc4\x91e boje. Na tamnom licu nema dlaka, glava mu je okrugla, a u\xc5\xa1i malene. Obrve su dosta guste i izra\xc5\xbeene. Spolni dimorfizam je izra\xc5\xbeen time \xc5\xa1to su mu\xc5\xbejaci te\xc5\xbei, te imaju bolje razvijene o\xc4\x8dnjake.\n_START_SECTION_\nNa\xc4\x8din \xc5\xbeivota\n_START_PARAGRAPH_\nNaj\xc4\x8de\xc5\xa1\xc4\x87e vrijeme provodi na drvetu, a kada je na tlu, kre\xc4\x87e se na dvije noge. Dosta puno jede i ima poprili\xc4\x8dno raznoliku ishranu. Hrani se listovima, plodovima, sjemenkama, papratima, cvjetovima, nektarom, a ponekad i crvima. Ina\xc4\x8de \xc5\xbeivi u skupini sastavljenoj od 20 do 60 jedinki, ali prilikom potrage za hranom ta skupina se podijeli na manje koje idu na razli\xc4\x8dita stabla u potragu.\n_START_SECTION_\n\xc5\xbdivotni ciklus\n_START_PARAGRAPH_\nSezona parenja mo\xc5\xbee biti u bilo koje doba godine, iako preferira suha razdoblja. Naj\xc4\x8de\xc5\xa1\xc4\x87e se doga\xc4\x91a jednom u dvije godine. Zanimljiva je \xc4\x8dinjenica da je \xc5\xbeenka ona koja tra\xc5\xbei partnera. Trudno\xc4\x87a traje otprilike 225 dana, te se naj\xc4\x8de\xc5\xa1\xc4\x87e rodi jedan mladunac kod kojeg je dlaka svjetlija nego u odraslih. Potom ga majka lizanjem \xc4\x8disti te odgriza pup\xc4\x8danu vrpcu._NEWLINE_Prvih mjesec dana provodi na maj\xc4\x8dinu trbuhu. Nakon toga oko godinu dana provodi u blizini majke. Mu\xc5\xbejaci postaju spolno zreli sa 6, a \xc5\xbeenke s 11 godina. Prosje\xc4\x8dan \xc5\xbeivotni vijek ove vrste je 25 godina.'